Toshkentda Amir Temur tavalludiga bag‘ishlangan strit-art paydo bo‘ldi (video)

Inkuzart taxallusi bilan ijod qilayotgan ko‘cha rassomi Abdurahmon Toshkentda Amir Temur tavalludining 686 yilligi munosabati bilan yangi strit-artini chizish jarayoni tasvirlangan videoni e’lon qildi.

 Kadr: Telegram
Unda qo‘lida PUBG o‘yining logotipi tushirilgan telefonni ushlab turgan bola ko‘zguda Amir Temur siymosini ko‘rayotgani tasvirlangan.
“Plastmassa hayot”, — deya izoh qoldirgan muallif o‘z ijodiga.
Eslatib o‘tamiz, 2021-yilning sentabr boshida @inkuzart O‘zbekiston avtomobil bozoridagi monopoliyaga bag‘ishlangan strit-art chizgandi. Unda mashina uchun uzun navbat va navbat boshida qizil shapkali inson tasvirlangandi. Keyinroq ushbu tasvir to‘liq o‘chirib tashlangan, poytaxt hokimligi va “O‘zavtosanoat” bu ishga aloqasi yo‘qligini ma’lum qilgan edi. Noyabrda esa ko‘cha rassomining Toshkentda benzin narxi oshishiga bag‘ishlangan strit-art o‘chirib tashlangandi. 2022-yilning 18-fevral kuni esa Inkuzart’ga tegishli turli formulalar bilan devorga chizilgan Albert Eynshteynning portreti bo‘yab tashlangan. Chilonzor tuman hokimligi strit-artining  o‘chirilishiga tuman hokimining buyrug‘i emas, mahalla faollari sababchi bo‘lganini ma’lum qilgan.